35. schôdza NR SR - 5.deň - B. popoludní
Dátum: 2025-06-03
Poslanec: Jakab, Július (SLOVENSKO)
Druh vystúpenia: Vystúpenie v rozprave

46. Ďakujem za slovo. Dámy a páni, pán predsedajúci, budem prednášať pozmeňujúci návrh, potom vás poprosím o zastavenie času. Súčasná vláda hovorí o konsolidácii, o tom, ako treba šetriť, už sme si to vypočuli snáď miliónkrát. Vypočuli sme si, ako je rozvrátený rozpočet, aj keď súčasná vláda zadlžuje našu krajinu dvojnásobne oproti tým predchádzajúcim, na ktorých sa stále vyhovárajú. Počúvame rôzne opatrenia z konsolidačných úsilí, alebo ja to ani nepoviem, že konsolidácia, to je normálne že ožobračovanie. V prvej konsolidácii obrali tých ľudí, II. pilier znížili odvody, aby si šetrili menej na svoj dôchodok, zvýšili viac ako 900 poplatkov, zaviedli vyššie odvody napríklad tie zdravotné, aby potom v druhej konsolidácii druhýkrát ožobračili ľudí tým, že im zobrali príspevok na deti, daňový bonus na deti, aby dôchodcom zobrali rodičovský dôchodok, aby zvýšili dépeháčku na 23 % alebo aby zaviedli transakčnú daň. A za tú transakčnú daň tu hlasovala väčšina poslancov všetkých, vlastne všetci poslanci, ktorí sú tu za vládnu koalíciu, tak tí hlasovali za transakčnú daň, ktorú dnes čiastočne zrušili pre živnostníkov a malých podnikateľov. Aj to sa im podarilo len kvôli tomu, že my sme im pomohli tento zákon prerokovať. Áno, aj celá opozícia hlasovala za čiastočné zrušenie transakčnej dane, pretože považujeme to za absolútne zlo. A keď sa bavíme o tom, o tom, ako treba šetriť a ako súčasná vláda sa stále na niekoho vyhovára, pritom oni dvojnásobne zadlžujú Slovensko a celému národu hovoria, ako treba šetriť, tak na sebe nešetria. Majú dvojnásobné platy, doživotné renty, užívajú si svoj luxus a míňajú ako po nebohom. A budem to hovoriť dokola a tisíckrát, pretože keď Igor Matovič počas najťažších kríz mal deficit a zadlžoval krajinu v priemere 4 mld. eur ročne, tak vy momentálne zadlžujete tempom 7 mld. eur ročne, takmer dvojnásobne. A to si ešte požičiavate tie peniaze na trhu rekordne draho. A to je špirála smrti pre Slovenskú republiku, pretože tie dlhy nezaplatia ani naše vnúčatá. A keď sa bavíme o tej transakčnej dani, ktorá ruinuje našu ekonomiku a za ktorou si tak tvrdohlavo stojíte, no svoje rozhadzovanie nevidíte, tak sa dostávame presne aj k tomuto zákonu. Dostávame sa k tomuto zákonu, ktorý hovorí o tom, že, o nejakom podnikaní pre štátnych úradníkov. Ale treba sa pozrieť, vážení, do roku 2024, do toho minulého roku, čo ste spôsobili zmenou práve zákona o štátnej službe. Vy sami ste si tam pod rúškom zmeny rôznych bodov, ktoré sa na tento zákon vzťahovali, zmenili aj jeden konkrétny bod a to je, že ste vypustili maximálnu hranicu odmien pre vysokých štátnych úradníkov. To ste spravili v polovici minulého roka. To ste spravili vtedy, keď ste hovorili ľuďom, že treba šetriť. To ste spravili vtedy, keď ste hovorili ľuďom že 4,2 mld. eur im idete vyťahovať každý deň z vrecák, každý rok, pardon, z vrecák. To ste povedali vtedy, keď ste plánovali už aj tretiu konsolidáciu, ktorú chystáte teraz. To je, to je, ľuďom hovoríte, že majú šetriť a vy nešetríte ani za mak. Ja si tu pamätám Roberta Fica, ktorý hovoril, že či sme pripravení na to, že prepustí polovicu zamestnancov štátu. Či sme pripravení na to, že prepustí tretinu zamestnancov štátu. Ako to dopadlo? Dopadlo to tak, ako ste si schválili vo svojom rozpočte na rok 2024 a na rok 2025. Za jeden a pol roka vlády sa vám podarilo zvýšiť, nie znížiť, ale zvýšiť počet štátnych úradníkov o 10-tisíc. Čiže nieže ste prepustili polovicu alebo tretinu, vy ste zvýšili počet štátnych úradníkov o 10-tisíc. A štátnych tajomníkov? Tak štátnych tajomníkov máte rekordný historický počet, ktorých nikdy toľko nebolo v dejinách Slovenskej republiky. Máte 36 postov štátnych tajomníkov. Máte o 33 % viac, o tretinu viac štátnych tajomníkov ako ich mal Igor Matovič počas najťažších kríz, keď ste mu hovorili, že on rozhadzuje peniaze, ktorému ste vyčítali, že on odovzdal nejaký rozvrátený rozpočet. O tretinu viac vysokých úradníkov máte, ale tam ste sa nezastavili. Okrem toho, že ste si schválili historický počet štátnych tajomníkov, tak ste im schválili neobmedzené odmeny. Minulý rok, v polovičke roka ste schválili presne zmenu tohto zákona o štátnej službe, o ktorom teraz rokujeme, že títo vysokí štátni funkcionári majú mať neobmedzené odmeny. A rovno ste sa podľa toho aj zariadili. A nepoďme ďaleko, poďme sa pozrieť rovno na vedúceho úradu vlády Gedru. Čo ten urobil? Ten okamžite, odkedy tento zákon začal platiť, každý jeden mesiac si dáva schvaľovať extra odmenu k svojmu 6-tisícovému platu vo výške približne 5 tisíc eur. Len za polroka platnosti tohto zákona, za rok 2024, za polroka v roku 2024 zinkasoval len na odmenách 32-tisc eur. Šesťtisíc mesačne, si spočítajte koľko je, krát 12, to máte 72-tisíc eur ročne, plus k tomu ďalších 32-tisíc eur na odmenách. To je váš vedúci úradu vlády Gedra, ktorý okamžite využil to, že nie je strop na odmeny vysokých štátnych funkcionárov a nie je sám. Môžte si pozrieť článok, myslím, že s tým prišli Aktuality, máte celý zoznam vášho rekordného počtu štátnych tajomníkov, ktorí majú historicky odmeny také, aké by nemohli mať, keby ste neschválili tento, túto zmenu zákona. Vy hovoríte, že ľudia majú šetriť. Ľudia vedia, že máte dvojnásobné platy vo vláde, že ministri si schválili zvýšené paušálne náhrady, ktoré sa nezdaňujú, že premiér má schválenú doživotnú rentu, že aj Žilinkovi ste schválili doživotnú rentu, a o ktorej sa bude ešte rokovať tuná v Národnej rade, to ľudia vedia. Ale málokto z nich vie, že vy ste zrušili strop na ročné odmeny pre svojich top, top najbližších štátnych úradníkov, ktorých máte rekordný počet a ktorí dostávajú rekordné odmeny, ktoré by podľa platnosti minulého zákona nikdy nedostali. Tridsaťtisíc ročne, 25-tisíc ročne, 20-tisíc ročne ďalší, ďalší 18-tisíc ročne k svojmu výbornému a luxusnému platu, to ste vy schválili. A preto som si dovolil vystúpiť k tomuto zákonu práve aj s pozmeňujúcim návrhom, kde hovorím, že keď vy ľuďom sa dokážete postaviť pred kamery a rozprávať, ako treba šetriť a konsolidovať, tak musíte začas od seba. Už sme tu stáli s niekoľkými návrhmi zákonov. S jedným, aby sa vrátili naspäť platy ministrov a premiéra, pretože považujeme za nemorálne to umelé navýšenie, ktoré ste spravili hneď, ako ste prišli do vlády, že dvojnásobné platy, aby nebola doživotná renta, hlasovali ste proti tomu. Doniesli sme návrh zákona, aby participovali politické strany, ktoré majú vysoké príjmy zo štátneho rozpočtu, na konsolidácii, na znižovanie nákladu. Aby politické stany začali samé od seba, nehlasovali ste za to, boli ste proti. Priniesli sme zákon aby sa zmrazili platy poslancov, pretože je nemorálne, aby ste si zvyšovali platy, keď na ľudí privádzate konsolidáciu. Áno, týkalo by sa to aj všetkých opozičných poslancov. Nehlasovali ste za to, boli ste proti, aj keď ste do kamery rozprávali, že podporíte zníženie platov poslancov. Nič sa nestalo, na svoje platy ste nikdy nesiahli a preto prichádzam tu znova, znovu tu prichádzam, aby som vám predložil pozmeňujúci návrh, kde vrátime naspäť strop a limit na odmeňovanie vysokých štátnych úradníkov, pretože keď hovoríte, že treba šetriť, treba začať aj od týchto vysokých štátnych úradníkov. Momentálne máme ešte aj iný návrh zákona, ktorý rieši paušálne náhrady poslancov, pretože aj pán Blcháč na finančnom výbore povedal, škoda že tí z toho hnutia SLOVENSKO stiahli ten návrh na zmrazenie platov poslancov, teraz sa pol roka nedá o tom rokovať. Tak my sme našli spôsob, a to je extra zdraženie paušálnych náhrad, tam môžte na tejto schôdzi ukázať, ako to myslíte vážne s konsolidáciou a so siahnutím aj na vlastné platy, páni poslanci. Čiže teraz by som poprosil zastaviť čas. Budem čítať pozmeňujúci návrh na to, aby váš historický počet, rekordný počet štátnych tajomníkov a vysokých štátnych úradníkov nemal neobmedzené odmeny, ktoré využívajú tak, že to ešte nikto na Slovensku nevidel, aké brutálne odmeny si sami sebe schvaľujete. Poprosím zastaviť čas. (Prerušenie vystúpenia predsedajúcim.) Gašpar, Tibor, podpredseda NR SR Poprosím zastavte čas pánovi poslancovi. Nech sa páči. Jakab, Július, poslanec NR SR Doplňujúci návrh poslanca Národnej rady Slovenskej republiky Júliusa Jakaba k vládnemu návrhu zákona, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. V Čl. I sa za doterajší bod 173 vkladá nový bod 174, ktorý znie: „174. V § 142 sa za odsek 2 vkladá nový odsek 3, ktorý znie: „(3) Štátnemu zamestnancovi podľa § 7 ods. 2 písm. b), okrem riaditeľa kancelárie bezpečnostnej rady, je možné poskytnúť odmenu podľa odseku 1 písm. a), b), g), h) najviac do výšky 20 % jeho ročného funkčného platu."." Doterajší odsek 3 sa označuje ako odsek 4. Doterajšie body sa primerane prečíslujú. Tento bod nadobúda účinnosť 1. júla 2025, čo sa primerane premietne do ustanovenia o účinnosti v čistopise schváleného zákona. Ďakujem veľmi pekne.